**Елементи графике**

Графикамје технички поступак умножавања цртежа или слика са матрице. Матрица одређује графичку технику: дрво – дрворез, бакар – бакрорез, линолеум – линорез... Постоје три основна типа штампе и сваки тип има своје технике, а то су:

* **технике високе штампе**: линорез, дрворез, картонтиск....
* **технике дубоке штампе**: бакрорез, бакропис, сува игла...
* **технике равне штампе**: литографија, сито штампа, сериграфија..

За добијање отиска служи графичка преса, али се у раду са децом могу користити и други поступци. Уместо графичке боје користе се темпере или туш.

Са децом предшколског узраста примењују се једноставнији поступци штампе, као што су:

* **отискивање**, које се врши зазличитим предметима на подлогу;
* **фротаж**, који је техника протрљавања предмета различите структуре;
* **картонтиск**, који је техника високе штампе, која се користи тако што се матрица картон тиска добија ређањем и лепљењем изрезаних комадакартона на подлогу (слично колажу)
* **монотипија**, која је техника само једног отиска а може се изводити различитим материјалима.

**Отискивање**

Отискивање различитим предметима

Прибор: вода, крпица и четка

Материјали: темпера боја у туби, папир

Извођење: Отискивање се може вршити различитим предметима, као што су: сунђер, печати од поврћа (кромпира), деловима тела (прсти, длан, стопала), концем и канапом, лишћем, итд. Шаке и прсти су погодна матрица за отискивање. Нанесе се боја на шаке и отискују се облици на папиру.

Отискивање шаблоном

Прибор: четке, маказе

Материјали: оловка, темпера боје, тањи картон, папир

Извођење: Шаблон је посебно изрезан облик који служи за отискивање. Могу се осмислити различити призори или декоративне шаре. На картону дете исцрта жељени облик и исече уз помоћ одраслог. На добијени картонски шаблон се наноси боја која се потом са шаблона отискује на папир. Када се подигне шаблон, на папиру остају трагови у складу са исеченим облицима.

**Фротаж**

Прибор: предмети грубе структуре – конац и канап, лишће, ручни рад (плетиво)

Материјали: воштане или суве пастеле, папир

Извођење: Испод папира се постави предмет, а потом се оловкама или кредама превлачи по папиру

**Картонтиск**

Прибор: маказе, лепак, четка и кашика

Материјали: боја, тањи картон за колаж и картон за подлогу, папир за отискивање

Извођење: Картон исечен у жељене облике лепи се на подлогу као колаж папир. Преко колажа се широком четком наноси боја. Уместо ваљка за боју користи се шира четка, а уместо пресе кашика. Бео папир се поставља преко матрице и трља кашиком по полеђини папира. На крају се пажљиво подигне папир са отиском и одложи да се осуши.

**Монотипија**

Прибор: четке

Материјали: темпере, папир

Извођење: Папир се пресавије на пола а потом се нанесу боје из тубе на једну половину папира. Папир се преклопи и протрља. Када се отвори добија се отисак, који кад се осуши може да се доцртава четкицама.